賦向宣卿有裕堂堂在伊山桓伊舊隠也
作者：胡寅
朝代：宋

paragraphs: 仕進行所志，退居適吾情。
本無顛瞑患，那有得失驚。
想彼貪者狼，跋疐不少寧。
又哀觸藩羝，兩角掛紫荆。
君子但居易，肯與世轍爭。
彼以戚戚終，我以坦坦生。
斯堂誰所築，向公勇且英。
百鍊見剛質，千尋抵孤清。
藝蘭畹畹滋，栽竹箇箇成。
無復笛三弄，只聞絃誦聲。
客來引壺觴，客去山崢嶸。
咄哉狙詐兒，夸眩機巧呈。
揶揄復揶揄，鏡空難遁形。
天命有通塞，況公負時名。
唐濟嗣先業，選掄待揚庭。
一朝看遊刃，光芒發新硎。
十步即千里，紫氣無留行。
青蠅失榛棘，周道如砥平。